CELEX: 62011TN0266
Language: mt
Date: 2011-05-19 00:00:00
Title: Kawża T-266/11: Rikors ippreżentat fid- 19 ta’ Mejju 2011 — El Gazaerly vs Il-Kunsill

23.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/20
            
         Rikors ippreżentat fid-19 ta’ Mejju 2011 — El Gazaerly vs Il-Kunsill
   (Kawża T-266/11)
   2011/C 219/31
   Lingwa tal-kawża: l-Ingliż
   
      Partijiet
   
   
      Rikorrenti: Naglaa Abdallah El Gazaerly (Londra, ir-Renju Unit) (rappreżentant: D. Pannick, QC (Queen’s Counsel), R. Lööf, Barrister, u M. O’Kane, Solicitor)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla, sa fejn tikkonċerna lir-rikorrenti, id-Deċiżjoni tal-Kunsill 2011/172/PESK, tal-21 ta’ Marzu 2011, dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu (ĠU L 76, p. 63);
            
         
               —
            
            
               tannulla, sa fejn tikkonċerna lir-rikorrenti, ir-Regolament tal-Kunsill (UE) Nru 270/2011, tal-21 ta’ Marzu 2011, dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu (ĠU L 76, p. 4), li jimplementa d-Deċiżjoni tal-Kunsill 2011/172/PESK;
            
         
               —
            
            
               tordna lill-konvenut iħallas danni fl-ammont ta’ EUR 10 000; u
            
         
               —
            
            
               tordna li l-konvenut ibati l-ispejjeż tar-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               (1)
            
            
               L-ewwel motiv jallega li l-Artikolu 29 TUE huwa bażi legali żbaljata u/jew insuffiċjenti għad-Deċiżjoni tal-Kunsill 2011/172/PESK, peress li:
               
                           —
                        
                        
                           id-deċiżjoni msemmija iktar ’il fuq ma ssegwix għan ta’ politika barranija;
                        
                     
                           —
                        
                        
                           l-adozzjoni ta’ tali deċiżjoni (u tar-Regolament tal-Kunsill (UE) Nru 270/2011) tikkostitwixxi abbuż ta’ poter; u
                        
                     
                           —
                        
                        
                           l-inklużjoni tar-rikorrenti fl-Anness għad-Deċiżjoni tal-Kunsill 2011/172/PESK (u r-regolament korrispondenti) kienet irrazzjonali.
                        
                     
         
               (2)
            
            
               It-tieni motiv jallega li l-inklużjoni tar-rikorrenti fil-kuntest tad-Deċiżjoni tal-Kunsill 2011/172/PESK u tar-Regolament tal-Kunsill (UE) Nru 270/2011 jikser id-dritt tagħha għal protezzjoni ġudizzjarja effettiva.
            
         
               (3)
            
            
               It-tielet motiv jallega li l-inklużjoni tar-rikorrenti fil-kuntest tad-Deċiżjoni tal-Kunsill 2011/172/PESK u tar-Regolament tal-Kunsill (UE) Nru 270/2011 jikser il-prinċipju ta’ proporzjonalità.
            
         
               (4)
            
            
               Ir-raba’ motiv jallega li r-rikorrenti sofriet danni b’riżultat dirett tal-adozzjoni tad-Deċiżjoni tal-Kunsill 2011/172/PESK u tar-Regolament tal-Kunsill (UE) Nru 270/2011, liema danni għandhom jitħallsu mill-Unjoni.